## Rješenje Agencije za zaštitu tržišnog natjecanja klasa: UP/I 430-01/11-120/001 od 13. listopada 2011.

### NN 8/2012 (18.1.2012.), Rješenje Agencije za zaštitu tržišnog natjecanja klasa: UP/I 430-01/11-120/001 od 13. listopada 2011.

AGENCIJA ZA ZAŠTITU TRŽIŠNOG NATJECANJA

186

Agencija za zaštitu tržišnog natjecanja, na temelju članka 7. Zakona o državnim potporama (»Narodne novine«, broj 140/05 i 49/11) i članka 41. stavka 2. Zakona o općem upravnom postupku (»Narodne novine«, broj 47/09), na temelju zahtjeva Agencije za upravljanje državnom imovinom u vezi pretvaranja potraživanja, otpisa kamata i davanja kredita Hrvatskog fonda za privatizaciju poduzetniku Sunčani Hvar d.d., na temelju odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac mag. iur., zamjenik predsjednice Vijeća, te članovi Vijeća Milivoj Maršić, dipl. oec., Vesna Patrlj, dipl.iur. i dr.sc. Mirna Pavletić Župić, sa 86., sjednice održane 13. listopada 2011., donosi

RJEŠENJE

Odbacuje se zahtjev podnesen od Agencije za upravljanje državnom imovinom kao pravnog sljednika Hrvatskog fonda za privatizaciju za odobrenje državne potpore u obliku pretvaranja potraživanja u iznosu od 15.000.000,00 kn po Ugovoru o kratkoročnom kreditu broj 1-2009-k, sklopljenom 23. veljače 2009., između Hrvatskog fonda za privatizaciju i Sunčanog Hvara d.d., otpisa neplaćenih kamata u iznosu od 3.905.753,38 kn nastalih na temelju Ugovora o kratkoročnom kreditu broj 1-2009-k, sklopljenog 23. veljače 2009., između Hrvatskog fonda za privatizaciju i Sunčanog Hvara d.d., te državne potpore iz Ugovora o kratkoročnom zajmu, u iznosu od 19.900.000,00 kn, sklopljenog između Hrvatskog fonda za privatizaciju i Sunčanog Hvara d.d., 24. ožujka 2011., po kamatnoj stopi od 9,5% jer nema uvjeta za pokretanje postupka.

Obrazloženje

I. Agencija za zaštitu tržišnog natjecanje (dalje: Agencija) zaprimila je 28. travnja 2011., od Agencije za upravljanje državnom imovinom (dalje: AUDIO) zahtjev klasa: 946-06/11-05/3, urbroj: 360-02-0303/01-2011-7, od 28. travnja 2011., za odobrenje državne potpore u obliku pozajmice i pretvaranja potraživanja od strane Hrvatskog fonda za privatizaciju (dalje: HFP) i Orco Property Group u vlasnički udjel poduzetniku Sunčani Hvar d.d. Zahtjev je podnesen od strane AUDIO-a kao pravnog slijednika HFP-a. Pozajmice i pretvaranje potraživanja od strane HFP-a i Orco Property Group predviđene su u Programu restrukturiranja dostavljenom u privitku zahtjeva. U privitku zahtjeva dostavljeni su također financijski izvještaji za 2008., 2009. i 2010.

Iz dostavljene dokumentacije bilo je razvidno da se poduzetnik Sunčani Hvar d.d. nalazi u teškoćama, međutim na temelju dostavljene dokumentacije nije bilo moguće utvrditi da li se na pozajmice/zajmove, otpis kamata i pretvaranje potraživanja od strane HFP-a u vlasnički udjel u poduzetniku Sunčani Hvar d.d. može primijeniti princip privatnog investitora ili je riječ o državnoj potpori za restrukturiranje prema Odluci o objavljivanju pravila o državnim potporama za sanaciju i restrukturiranje (»Narodne novine«, broj 20/07; dalje: Odluka o sanaciji i restrukturiranju).

Stoga je Agencija zahtjevom od 31. svibnja 2011. i požurnicom od 25. srpnja 2011., zatražila sljedeća dodatna očitovanja i dokumentaciju od AUDIO-a: očitovanje na koji su način izračunati iznosi pretvaranja potraživanja HFP-a i Orco Property Group u temeljni kapital poduzetnika; akte (odluke, ugovori i ostalo) na temelju kojih je donesena odluka o pretvaranju potraživanja u vlasnički udjel i otpisu kamata; očitovanje o svim pozajmicama koje su dodijeljene poduzetniku u prethodnom razdoblju i pozajmicama koje se planiraju dodijeliti, jer ukoliko ne budu dodijeljene po tržišnim uvjetima ili iste ne dodijeli i vlasnik koji je privatni poduzetnik, pozajmica bi se mogla smatrati državnom potporom za restrukturiranje; očitovanje AUDIO-a smatra li da pretvaranje potraživanja i otpis kamata HFP-a ne predstavljaju državnu potporu, već ulaganje prema načelu privatnog investitora, te detaljno obrazloženje svih ulaganja. U zahtjevu su ujedno opisani uvjeti iz članka 3.2.2. Odluke o sanaciji i restrukturiranju koje mora sadržavati Program restrukturiranja ukoliko neće biti moguće primijeniti načelo privatnog investitora

AUDIO je 8. rujna 2011. dostavio očitovanje od 22. kolovoza 2011., klasa: 943-06/11-05/3, urbroj: 360-02-0303/01-2011-2, u privitku kojeg je dostavljena sljedeća dokumentacija:

– Ugovor o kratkoročnom zajmu broj 1-2009-K, zaključen između HFP-a i poduzetnika Sunčani Hvar d.d. 23. veljače 2009.,

– Ugovor o kratkoročnom zajmu broj 9-2011-K, zaključen između HFP-a i poduzetnika Sunčani Hvar d.d. 24. ožujka 2011.,

– Dogovor dioničara od 4. ožujka 2011., između Hrvatskog fonda za privatizaciju i Orco Property Group,

– Zapisnik i ostalu dokumentaciju s izvanredne Glavne skupštine društva Sunčani Hvar d.d., održane 29. travnja 2011.

II. Primijenjeni propisi

U ovom postupku Agencija je primijenila Zakon o državnim potporama (»Narodne novine«, broj 140/05 i 49/11; dalje: ZDP), Uredbu o državnim potporama (»Narodne novine«, broj 50/06; dalje: Uredba), te na temelju članaka 2. 3. i 4. Uredbe, Odluku o objavljivanju pravila o državnim potporama za sanaciju i restrukturiranje, Odluku o objavljivanju pravila o potporama u obliku financijskih transfera javnim poduzetnicima (»Narodne novine«, broj 58/08) koja sadrži Priopćenje Komisije državama članicama o primjeni članaka 87. i 88. Ugovora o EZ-u i članka 5. Direktive Komisije broj 80/723/EEZ na javne poduzetnike koji se bave proizvodnjom (31993Y113 (01), Službeni list, C 307, od 13. studenoga 1993.; dalje: Priopćenje Komisije) i Direktivu Komisije broj 2006/111/EZ od 16. studenoga 2006. o transparentnosti financijskih odnosa između država članica i javnih poduzetnika te financijskoj transparentnosti unutar pojedinih poduzetnika (Službeni list, L 318, od 17. studenoga 2006.), Odluku o objavljivanju pravila o utvrđivanju referentne i diskontne stope (»Narodne novine«, broj 114/08) sadržanih u Priopćenju Komisije o reviziji načina određivanja referentnih i diskontnih stopa (Službeni list, od 19. siječnja 2008., broj C14/02) te Pravilnik o obliku i sadržaju te načinu prikupljanja podataka i vođenja evidencija državnih potpora (»Narodne novine«, broj 2/10).

Agencija je, osim u važeće hrvatske propise o državnim potporama, sukladno članku 6. stavku 4. ZDP-a, izvršila uvid i u kriterije iz pravne stečevine Europske unije. Naime, tim člankom propisana je mogućnost Agencije da pri obavljanju poslova iz svoje nadležnosti primjenjuje, na odgovarajući način kriterije koji proizlaze iz pravilne primjene pravila o državnim potporama koja proizlaze iz članka 70. Sporazuma o stabilizaciji i pridruživanju između Republike Hrvatske i njihovih država članica (»Narodne novine – Međunarodni ugovori« 14/01, 14/02, 1/05 i 7/05; dalje: SSP), koji je stupio na snagu 1. veljače 2005. U odnosu na državne potpore iz članka 70. SSP-a u bitnome proizlazi da je svaka državna potpora koja narušava ili prijeti narušavanjem tržišnoga natjecanja davanjem prednosti nekim poduzetnicima ili nekim proizvodima nespojiva s ispravnom primjenom SSP-a u mjeri u kojoj može utjecati na trgovinu između Zajednice i Hrvatske i svako postupanje suprotno navedenom ocjenjivat će se na temelju kriterija koji proizlaze iz primjene pravila o tržišnom natjecanju u Zajednice, posebice članka 87. Ugovora o osnivanju Europske zajednice i instrumenata za tumačenje koje su usvojile institucije Zajednice, a koji su stupanjem na snagu Ugovora iz Lisabona o izmjenama i dopunama Ugovora o Europskoj uniji i Ugovora o uspostavi Europske zajednice postao članak 107.

Polazeći od spomenutih odredbi SSP-a cjelokupna pravna stečevina EU (acquis communautaire) koju čini primarno i sekundarno zakonodavstvo EU, ali i sudska praksa, Suda Europske unije (engl: European Court of Justice; dalje: Sud EU) i Općeg suda (eng. General Court, raniji naziv Court of First Instance) važan je interpretativni instrument za primjenu hrvatskih propisa u slučaju pravnih praznina ili dvojbi u tumačenju tih propisa.

Stoga je u provedbi ovog postupka Agencija izvršila uvid i u primjere iz poredbene prakse, i to presudu Općeg suda u spojenom predmetu T-228/99 i T-233/99 Westedutche Landesbank GZ v. Commission paragraf 245., presudu Općeg suda u predmetu T-296/97, Alitalia – Linee aeree italiane SpA v. Commission, paragrafi 80. i 81., presudu Općeg suda u predmetu T-358/94 Air France v. Commission, paragraf 18., presudu Suda EU u predmetu C-234/84, Kingdom of Belgium v. Commission, paragraf 15., presudu Suda EU u predmetu C-305/89, Italy v. Commission, paragrafi 19. i 20., presudu Suda EU u predmetu C-482/99, French Republic v. Comission, paragraf 69. (presude su dostupne na internetskoj stranici http://eur-lex.europa.eu/.), i odluku Europske komisije broj NN 19/2006 (ex CP 81/2003 i CP 228/2004) – Germany WestLB AG – capital contributions koja je dostupna na internetskoj stranici http://ec.europa.eu/.

Primjena kriterija iz pravne stečevine Europske unije kao pomoćnog sredstva za tumačenje hrvatskih propisa o državnim potporama, a osobito u slučaju postojanja pravnih praznina ili dvojbi pri tumačenju tih propisa potvrđena je odlukom Ustavnog suda Republike Hrvatske broj: U-III-1410/2007, od 13. veljače 2008. (»Narodne novine«, broj 25/08).

U smislu članka 7. ZDP-a primijenjen je Zakon o općem upravnom postupku (»Narodne novine«, broj: 47/09; dalje: ZUP), kojim se uređuju pitanja provedbe upravnog postupka u dijelu koji nije propisan odredbama ZDP-a kao posebnog zakona.

U provedenom postupku izvršen je uvid u Zakon o upravljanju državnom imovinom (»Narodne novine«, broj 145/10) koji uređuje ovlast upravljanja AUDIO-a koji je 1. travnja 2011. postao pravni sljednik Hrvatskog fonda za privatizaciju. Naime, prema članku 2. stavku 2. Zakona o upravljanju državnom imovinom, tim zakonom uređuje se prijenos poslova, prava, obveza i imovine Hrvatskog fonda za privatizaciju i Središnjeg državnog ureda za upravljanje državnom imovinom na AUDIO. Kao početak rada AUDIO-a, Zakon o upravljanju državnom imovinom odredio je 1. travanj 2011.

Budući da su svi postupci i zajmovi koji su predmet ovog postupka vršeni/sklopljeni od strane HFP-a prije 1. travnja 2011., Agencija u ovom rješenju kod svih takvih radnji i zajmova navodi da su izvršene od strane HFP-a.

III. Utvrđivanje činjenica

Nakon analize dostavljene dokumentacije utvrđeno je sljedeće:

III.1. Opis i djelatnost poduzetnika Sunčani Hvar d.d.

Poduzetnik Sunčani Hvar d.d., upisan je u registar Trgovačkog suda u Splitu, s matičnim brojem subjekta upisa: 060004796, OIB: 2834131149. Sjedište poduzetnika je u Hvaru, Dolac bb.

Osnovna djelatnosti poduzetnika Sunčani Hvar d.d. je uslužna djelatnost tj. hotelijerstvo i sastoji se u pripremanju hrane i pružanje usluga prehrane, pripremanju i usluživanje pića i napitaka, pripremanju hrane za potrošnju na drugom mjestu i opskrba tom hranom – catering i pružanju usluga smještaja i dr. Poduzetnik obavlja i niz ostalih djelatnosti: pružanje usluga putničke agencije, turističkog vodiča, pratitelja, animatora, zastupnika, pružanje usluga u nautičkom, seljačkom, zdravstvenom, kongresnom, sportskom, lovnom i drugim oblicima turizma, pružanje ostalih turističkih usluga i sl.

Imovinu poduzetnika čine sljedeći hoteli: Amfora, Adriana, Palace, Riva, Dalmacija (1 i 2), Delfin, Pharos, Sirena, Bodul, Galeb (1 i 2), plaža Bonj te Kavana Pjaca i Kamp Vira. Hoteli Dalmacija 2, Galeb 1 i 2 duži niz godina nisu u funkciji i ne ostvaruju prihode. Kamp Vira i Kavanu Pjaca su u podnajmu, te poduzetnik prihod ostvaruje od najma.

Na dan 30. prosinca 2010. poduzetnik je imao zaposlena 344 djelatnika.

Temeljni kapital poduzetnika Sunčani Hvar d.d. iznosi 333.438.840,00 kn, podijeljen je na 8.335.971 dionicu, a vrijednost jedne dionice iznosi 40 kuna. Vlasnička struktura i broj dionica prikazani su u Tablici 1.

Tablica 1. VLASNIČKA STRUKTURA SUNČANOG HVARA d.d.

|  |  |  |  |
| --- | --- | --- | --- |
| R.br. | Naziv dioničara | Udjel (broj dionica) | Udjel u temeljenom kapitalu u % |
| 1. | Orco Property Group | 4.711.417 | 56,52% |
| 2. | Državna agencija za osiguranje štednih uloga i sanaciju banaka | 1.007.811 | 12,09% |
| 3. | AUDIO (ranije HFP) | 1.691.300 | 20,29% |
| 4. | Ostali dioničari | 925.443 | 11,10% |
| UKUPNO | | 8.335.971 | 100,00% |

Izvor: dokumentacija AUDIO-a

Obrada: Agencija za zaštitu tržišnog natjecanja

Od ulaska Orco Property Group u vlasničku strukturu Sunčanog Hvara d.d., odnosno od 2005. obnovljena su tri hotela čija je kategorizacija obnovom podignuta na razinu 4\*, a obnovljeno je i kupalište Bonj. Ukupne investicije u periodu 2006. – 2009. procjenjuju se na oko 500 mil. kuna. Preostali hoteli se ne obnavljaju zbog neriješenih imovinsko pravnih odnosa.

Poduzetnik Sunčani Hvar d.d. imatelj je većinskog udjela u sljedećim poduzetnicima i iznosima:

a) 100%-tnom udjelu u poduzetniku Hotel Sirena d.o.o., upisanom u registru Trgovačkog suda u Splitu, pod matičnom brojem subjekta upisa: 060254171, OIB: 29120815358, sa sjedištem u Hvaru, Hvar b.b. Temeljni kapital poduzetnika iznosi 20.000,00 kn. Poduzetnik obavlja sljedeće djelatnosti: zastupanje inozemnih tvrtki, turističke usluge u nautičkom turizmu i ostalim oblicima turističke ponude, turističke usluge koje uključuju športsko-rekreativne ili pustolovne aktivnosti, pripremanje hrane i pružanje usluga prehrane, pružanje usluga smještaja i sl.

b) 70%-tnom udjelu u poduzetniku Blue Yachts d.o.o., sa sjedištem u Hvaru, Dolac b.b., upisanom u registar Trgovačkog suda u Splitu, pod matičnim brojem subjekta upisa: 080442666, OIB: 59223391995. Temeljeni kapital poduzetnika iznosi 2.202.400,00 kuna. Poduzetnik obavlja sljedeće djelatnosti: pomorski i obalni prijevoz, poslovanje nekretninama, djelatnosti marina, djelatnosti za njegu i održavanje tijela, pripremanje hrane i pružanje usluga prehrane, pripremanje i usluživanje pića i napitaka, pripremanje hrane za potrošnju na drugom mjestu i catering i pružanje usluga smještaja te ostale djelatnosti.

c) 70%-tnom udjelu u poduzetniku Obonjan rivijera d.d., s sjedištem u Šibeniku, Stjepana Radića 4/H, upisanom u registar Trgovačkog suda u Zadru, s matičnim brojem subjekta upisa: 100012041, OIB: 49162530811. Temeljni kapital poduzetnika iznosi 1.000.000,00 kn, a poduzetnik obavlja sljedeće djelatnosti: prijevoz morem i priobaljem, pripremanje hrane i pružanje usluga prehrane, pripremanje i usluživanje pića i napitaka i pružanje usluga smještaja i sl.

III.2. Poslovanje poduzetnika Sunčani Hvar d.d.

Ukupni operativni gubitak u poslovanju poduzetnika u razdoblju 1996.-2009. kumulativno iznosi 397.930.214,31 kn, a iz financijskih izvještaja za 2008., 2009. i 2010. proizlazi da je gubitak u 2008. iznosio 75.911.289,00 kn, u 2009. iznosio je 62.401.888,00, dok je 2010. iznosio 77.660.081,00 kn.

Najveći udio u ukupnim operativnim troškovima su troškovi zaposlenih koji premašuju 60% poslovnih prihoda. Iz Računa dobiti i gubitka za 2008. proizlazi da je ukupni trošak plaća sa svim doprinosima iz plaće i na plaću iznosio 68.981.278,00 kn, odnosno 59% od poslovnih prihoda. Iz Računa dobiti i gubitka za 2009. proizlazi da je ukupni trošak plaća iznosio 57.677.946,00 kn što čini 61% od poslovnih prihoda društva. Nadalje, iz Računa dobiti i gubitka za 2010. proizlazi da je ukupni trošak plaća iznosio 54.579.163,00 kn, odnosno 41%. Međutim, standardi hotelijerske industrije pokazuju da se poželjan udio troškova plaća i doprinosa u poslovnim prihodima kreće do najviše 30%, što kod Sunčanog Hvara d.d. nije slučaj.

U svojem dosadašnjem poslovanju poduzetnik se financirao djelomično iz vlastitih sredstava i to pozajmicama glavnih dioničara (Orco Property Group i HFP-a, čiji je pravni sljednik AUDIO). Ta sredstva korištena su za isplate plaće radnicima tijekom zimskih mjeseci te za pokriće operativnih troškova poslovanja. Ukupna zaduženost poduzetnika na temelju pozajmica od Orco Property Grupi i HFP-a iznosi 98.150.781 kn.

Budući da pozajmice dioničara nisu bile dovoljne za pokrivanje troškova poslovanja i novih ulaganja, poduzetnik se zaduživao kod komercijalnih banaka/kreditora. Zajmovi od banaka uglavnom su dugoročnog karaktera i ta sredstva uglavnom su služila za daljnja ulaganja, konkretno za obnovu hotela i ostale imovine. Glavni kreditor poduzetnika su Privredna banka Zagreb d.d., Societe Generale Splitska banka d.d. te Erste & Steiermarkiche banka d.d. čija ukupna potraživanja iznose preko 387 milijuna kuna. Navedeni iznos ne uključuje kamate. U 2009. i 2010., poduzetnik, zbog svoje financijske situacije i nelikvidnosti, nije bio u mogućnosti otplaćivati kredite bankama.

III.3. Plan restrukturiranja i prijedlog mjera restrukturiranja

Dostavljeni financijski izvještaji poduzetnika, Bilanca i Račun dobiti i gubitka za razdoblje 2008.-2010. pokazuju da se poduzetnik nalazi u financijskim teškoćama. Prema točki 9. Odluke o sanaciji i restrukturiranju smatra se da je poduzetnik u teškoćama ako nije sposoban vlastitim sredstvima ili sredstvima koja može pribaviti o svojih vlasnika/dioničara ili vjerovnika spriječiti gubitke, a koji bi, bez vanjske intervencije države, gotovo sigurno kratkoročno ili srednjoročno ugrozili njegov opstanak.

Budući da poduzetnik nije otplaćivao kredite prema bankama, poček za otplatu kredita istekao je 31. listopada 2010. a do navedenog datuma većinski dioničari, Orco Property Group i HFP, nisu se uspjeli dogovoriti oko nastavka poslovanja poduzetnika, banke su otkazale sve postojeće kredite i zatražile od poduzetnika naplatu svih potraživanja.

Radi nastavka poslovanja uprava poduzetnika predložila je provedbu Plana restrukturiranja.

Plan restrukturiranja sastoji se od: poboljšanja poslovnog rezultata društva i reprogramiranja postojećih kredita banaka, te smanjenja zaduženosti prema dioničarima.

U cilju poboljšanja poslovnog rezultata odlučeno je da će se povećati broj sezonskih radnika, dok će broj stalno zaposlenih biti sveden na minimum, te je na temelju navedenog izrađen plan zbrinjavanja viška zaposlenika; revidirani su ugovori sa turističkim agencijama i operatorima te su smanjenje naknade za njihov rad, centraliziran je odjel nabave što će dovesti do boljeg obrtaja sredstava i likvidnosti društva.

Da bi reprogramirale kredite, banke su prethodno postavile uvjet da se postigne dogovor među glavnim dioničarima o nastavku poslovanja, da dioničari pokriju kumulirane gubitke iz imovine društva, da glavni dioničari, Orco Property Group i AUDIO, smanje zaduženost poduzetnika na način da pretvore svoja potraživanja u temeljni kapital, te da se bankama isplate dospjela potraživanja za kamate.

U predmetnom zahtjevu riječ je o sljedećim zajmovima:

1. Ugovoru o kratkoročnom zajmu broj 1-2009-K, zaključenom između HFP-a i poduzetnika 23. veljače 2009. na iznos od 15.000.000,00 kuna uz kamatnu stopu od 9,5%, kamate na dan 28. veljače 2011. po navedenom ugovoru iznosile su 3.905.753,38 kn.

2. Ugovoru o kratkoročnom kreditu u ukupnom iznosu do 20 milijuna eura, zaključenom između Orco Property Group i poduzetnika 15. srpnja 2010. Iskorišteni iznos kredita je 60.982.131,75 kuna uz kamatnu stopu od 14%, kamate na dan 28. veljače 2011. po navedenom ugovoru iznosile su 19.185.056,10 kn. Na dan 4. ožujka 2011., sukladno dogovoru između Orco Property Group i Sunčanog Hvara d.d. ukupan iznos iskorištenog dijela kredita iznosi 59.088.740,00 kn (prvotni iznos iskorištenog dijela kredita od 60.982.131,75 kn u odnosu na 59.088.740,00 kn posljedica je razlika u tečaju kod obračuna).

Iznosi zajmova Orco Property Group i AUDIO-a, te kamate po zajmovima prikazani su u Tablici 2.

Tablica 2. IZNOS POZAJMICA I KAMATA HFP-A I ORCO PROPERTY GROUP

|  |  |  |  |
| --- | --- | --- | --- |
| Naziv i iznos zajma | Iznos glavnice u kn koja se pretvara u temeljni kapital | Kamata na dan 28. veljače 2011. u kn | Ukupno (2 + 3) |
| 1 | 2 | 3 | 4 |
| Ugovor o kratkoročnom kreditu broj 1-2009-k, sklopljen s HFP-om 23. veljače 2009. na iznos od 15.000.000,00 kn | 15.000.000,00 | 3.905.753,38 | 18.905.753,38 |
| Ugovor o kratkoročnom kreditu u ukupnom iznosu do 20.000.000,00, sklopljen s Orco Property Group 17. srpnja 2010. – ukupan iskorišteni zajam iznosio je 59.088.740,00 kn | 26.212.680,00 | 19.185.056,10 | 45.397.736,1 |
| Ukupno | 41.212.680,00 | 23.090.808,10 | 64.303.488,10 |

Izvor: dokumentacija AUDIO-a

Obrada: Agencija za zaštitu tržišnog natjecanja

U cilju smanjenja zaduženosti Sunčanog Hvara d.d. prema Orco Property Group i HFP-u, dana 4. ožujka 2011., Orco Property Group i HFP, nakon niza održanih sastanaka, a u cilju mirnog rješavanja nesuglasica koji se odnose na izvršavanje obveza proizašlih iz Sporazuma dioničara od 18. lipnja 2005, sa svim prilozima, a kojim su bila uređena njihova međusobna prava i obveze kao dioničara Sunčanog Hvara d.d., radi održavanja i omogućavanja redovnog poslovanja Sunčanog Hvara d.d., te radi uređivanja budućih odnosa, zajednički su postigli dogovor u vezi preuzimanja sljedećih obveza: osnivanja Odbora za analizu spora, podmirivanja kumuliranog gubitka u poslovanju za razdoblje od 1996. do 2009. u iznosu od 397.930.214,31 kn iz pričuvi poduzetnika i smanjenju zaduženosti poduzetnika na način da se potraživanja HFP-a i Orco Property Group pretvore u temeljeni kapital te dodjeli novih zajmova.

Iz navedenog je razvidno da Sunčani Hvar d.d. za provedbu restrukturiranja predviđa uglavnom mjere financijskog restrukturiranja i to pretvaranje potraživanja u temeljni kapital, otpis duga, u konkretnom slučaju kamata, te davanje novih zajmova.

III.3.1. Promjena temeljenog kapitala i otpis kamata po načelu privatnog investitora

Kumulirani gubitak u poslovanju za razdoblje od 1996. do 2009. u iznosu od 397.930.214,31 kn pokrit će se iz pričuva poduzetnika u iznosu od 72.077,92, kn i pojednostavljenim smanjenjem temeljnog kapitala smanjenjem nominalne vrijednosti dionica, kako je to predviđeno u točki 2. postignutog dogovora od 4. ožujka 2011.

Radi pokrića gubitaka i prijenosa sredstava u rezerve kapitala, temeljni kapital, na temelju odluke Glavne skupštine od 29. travnja 2011., smanjen je s iznosa od 731.097.100,00 kn za iznos 438.658.260,00 kn na iznos 292.438.840,00 kn. Iznos od 438.658.260,00 kn za koji se smanjuje temeljni kapital sastoji se od iznosa akumuliranog gubitka od 397.858.136,39 kn i iznosa od 40.800.123,61 kn koji će biti prenesen u rezerve poduzetnika.

Pojednostavljeno smanjenje temeljnog kapitala izvršava se smanjenjem nominalnog iznosa dionica s iznosa od 100 (sto) kuna na iznos od 40 (četrdeset) kuna.

Nakon opisanog smanjenja temeljenog kapitala, na temelju odluke Glavne Skupštine od 29. travnja 2011., istodobno je donesena odluka o povećanju temeljnog kapitala s iznosa od 292.438.840,00 kn, za iznos od 41.212.480,00 kn, na iznos od 333.651.520,00 kn. Povećanje temeljnog kapitala izvršeno je unosom prava, odnosno unosom potraživanja iz glavnice na temelju zajmova/pozajmica iz Tablice 2. u ukupnom iznosu od 41.212.480,00 kn, uz primjenu načela pro rata. Na taj način omjeri među dioničarima ostali su približno isti s time da je isključeno pravo prvenstva ostalih dioničara sukladno zakonskim odredbama. Također, Orco Property Group i HFP u cijelosti su se odrekli, odnosno otpisali su kamate na glavnicu navedenih tražbina u ukupnom iznosu od 23.090.808,10 kn, kako je to navedenu u Dogovoru postignutom između Orco Property Group i HFP-a, 4. od ožujka 2011. Iznosi kamata i glavnica prikazani su u Tablici 2.

Pretvaranjem potraživanja u iznosu od 15 milijuna kuna u temeljni kapital HFP je stekao 375.000 novih dionica, dok je Orco Property Grupa pretvaranjem potraživanja u iznosu od 26 milijuna kuna stekla 655.317 dionica. Orco Property Grupa pretvorila je samo dio svojih ukupnih potraživanja po danom zajmu od 17. srpnja 2010., prikazanog u Tablici 2., iz razloga da najveći dioničari i nakon provedbe pretvaranja potraživanja zadrže svoje postojeće udjele u temeljnom kapitalu, odnosno da postojeći vlasnički udjeli ostanu nepromijenjeni, kao što je to prethodno navedeno. Na taj način, zaduženost poduzetnika prema glavnim dioničarima Orco Property Group i HFP-u, zajedno s otpisom kamata, smanjila se za ukupno 64.303.488,10 kn, kako je to prikazano u Tablici 2.

Vlasnička struktura Sunčanog Hvara d.d. prije smanjenja temeljnog kapitala prikazana je u Tablici 3.

Tablica 3. VLASNIČKA STRUKTURA SUNČANOG HVARA PRIJE SMANJENJA TEMELJNOG KAPITALA TJ. PRIJE 29. TRAVNJA 2011.

|  |  |  |  |
| --- | --- | --- | --- |
| R.br. | Naziv dioničara | Udjel (broj dionica) | Udjel u temeljenom kapitalu u % |
| 1. | Orco Property Group | 4.061.417,00 | 55,55% |
| 2. | Državna agencija za osiguranje štednih uloga i sanaciju banaka | 1.007.811 | 13,78% |
| 3. | HFP | 1.316.300 | 18,00% |
| 4. | Ostali dioničari | 925.443 | 12,66% |
| UKUPNO | | 7.335.971 | 100,00% |

Izvor: dokumentacija AUDIO-a

Obrada: Agencija za zaštitu tržišnog natjecanja

Iz Tablice 3. proizlazi da je prije provedene dokapitalizacije većinski dioničar poduzetnika s udjelom od 55,55% bio Orco Property Group, dok je drugi najveći dioničar bio HFP s udjelom od 31,78%. Naime, iz strukture vlasništva prikazane u dokumentaciji dostavljenoj od poduzetnika Sunčani Hvar d.d., proizlazi da je HFP držao kao povjerenik i udjel od 13,78%, odnosno 1.007.811 dionica koje glase na DAB.

Usporedbom Tablice 1., koja prikazuje sadašnju vlasničku strukturu, odnosno vlasničku strukturu Sunčanog Hvara d.d. nakon donošenja odluke Glavne skupštine od 29. travnja 2011., razvidno je da nakon pretvaranja potraživanja HFP-a i Orco Property Group prema Sunčanom Hvaru d.d. u temeljni kapital poduzetnika, vlasnički udjeli ostaju gotovo isti kako je to prethodno navedeno.

Pretvaranje duga/potraživanja u vlasnički udjel, kao jedna od mjera provedbe financijskog restrukturiranja poduzetnika, jedan je od instrumenata dodjele državne potpore, kako to proizlazi iz članka 8. Pravilnika o obliku i sadržaju, te načinu prikupljanja podataka i vođenja evidencija državnih potpora. Osim pretvaranja duga/potraživanja u vlasnički udjel i otpis kamata, također predstavlja instrument dodjele državne potpore. Naime, u članku 8. Pravilnika o obliku i sadržaju, te načinu prikupljanja podataka i vođenja evidencija državnih potpora, kao instrument državne potpore naveden je i otpis duga. U konkretnom slučaju dug predstavljaju neplaćene kamate po pozajmicama Orco Property Group i HFP-a prikazane u Tablici 2. Međutim, pretvaranje potraživanja u vlasnički udjel i otpis kamata od strane Orco Propery Group ne mogu sadržavati elemente državne potpore jer je Orco Property Group privatni poduzetnik i ne može se smatrati davateljem državne potpore iz članka 2. stavka 1. ZDP-a.

Nastavno na navedeno, da bi mjera/instrument mogli sadržavati/predstavljati državnu potporu moraju biti odobreni/poduzeti od strane davatelja državne potpore. Davatelji državne potpore u smislu članka 2. stavka 2. ZDP-a jesu Republika Hrvatska putem ovlaštenih pravnih osoba i središnjih tijela državne uprave, jedinice lokalne samouprave, jedince područne (regionalne) samouprave te svaka pravna osoba koja dodjeljuje ili upravlja državnim potporama u smislu ZDP-a, stoga se HFP može smatrati davateljem državne potpore.

Međutim, u konkretnom slučaju razvidno je da osim HFP-a kao potencijalnog davatelja državne potpore, pretvaranje potraživanja i otpis kamata vrši i privatni poduzetnik Orco Property Group. U slučajevima u kojima određene mjere u korist poduzetnika izvršavaju državna tijela i privatni poduzetnik, potrebno je uzeti u obzir uvjete pod kojima oni djeluju, jer ukoliko djeluju pod istim ili barem usporedivim uvjetima, mjere koje izvršavaju davatelji državne potpore ne smatraju se državnom potporom, a njihovo djelovanje smatra se djelovanjem po načelu privatnog investitora. Objašnjenje navedenog načela sadržano je Priopćenjima Komisije, presudama Općeg suda i Suda EU te odlukama Europske komisije koje se citiraju u nastavku obrazloženja ovog rješenja.

U točki 2. Priopćenja Komisije sadržanog u Odluci o objavljivanju pravila o potporama u obliku financijskih transfera javnim poduzetnicima, navedeno je da se u slučajevima u kojima država osigurava financijska sredstva poduzetnicima u okolnostima koje ne bi bile prihvatljive ulagatelju koji posluje u normalnim uvjetima tržišnoga gospodarstva, radi o državnoj potpori. Nadalje, u točki 11. Priopćenja Komisije sadržane u Odluci o objavljivanju pravila o potporama u obliku financijskih transfera javnim poduzetnicima navedeno je da se »kako bi se osiguralo poštivanje načela neutralnosti, potpora mora ocijeniti kao razlika između uvjeta pod kojima je država takva sredstva stavila na raspolaganje javnome poduzetnike, te uvjeta koje bi privatni ulagatelj smatrao prihvatljivima za osiguravanje sredstava usporedivom privatnom poduzetniku poslujući pri tom u normalnim uvjetima tržišnoga gospodarstva«.

Opći sud u presudi Westdeutsche Landesbank GZ v. Commission u spojenim predmetima T-228/99 i T-233/99, u paragrafu 245. navodi da je prilikom odlučivanja je li neka mjera po prirodi državna potpora, potrebno ocijeniti bi li, u istim okolnostima privatni ulagatelj koji posluje u normalnim uvjetima tržišnog gospodarstva (»privatni ulagatelj«), koji se po veličini može usporediti sa tijelima koji isto takvu ulogu obavljaju u javnom sektoru, bio ponukan izvršiti takvo kapitalno ulaganje (C-142/87, Belgium v. Commission (1990) ECR I-959, paragraf 29., i Alfa Romeo paragrafi 19 i 19). Poglavito, relevantno pitanje je bi li privatni ulagatelj izvršio odnosnu transakciju pod istim uvjetima, a ako ne bi, pod kojim uvjetima bi je izvršio.

U presudi Općeg suda u predmetu T-296/97, Alitalia – Linee aeree italiane SpA v. Commission, u paragrafu 80. navodi se da »test utemeljen na ponašanju privatnog ulagatelja koji posluje u normalnim tržišnim okolnostima proizlazi iz načela jednakog tretmana javnog i privatnog sektora, sukladno kojem se izravno ili neizravno ulaganje kapitala u poduzetnika od strane države u okolnostima koje odgovaraju normalnim tržišnim okolnostima ne može smatrati državnom potporom.« U paragrafu 81. iste presude navedeno je da » se za kapitalna ulaganja javnog sektora smatra da ispunjavaju načelo privatnog investitora i ne predstavljaju državnu potporu, ako su, inter alia, izvršena u isto vrijeme kao i značajna kapitalna ulaganja koja je izvršio privatni investitor u usporedivim okolnostima«.

Navedeni zaključak, odnosno pravilo, sud je iznio i u prethodnim presudama u predmetu T-358/94 Air France v. Commission. U paragrafu 18. iste presude navedeno je »da kapitalno ulaganje javnog sektora ispunjava načelo testa privatnog investitora i ne sadrži državnu potporu, ukoliko je provedeno zajedno sa značajnim kapitalnim ulaganjem privatnog investitora provedenog u usporedivim okolnostima.«

Također, u presudi Suda EU u predmetu C-234/84, Kingdom of Belgium v. Commision, u paragrafu 15. sud navodi da »privatni dioničar može opravdano upisati kapital potreban za osiguranje opstanka poduzetnika koji se trenutno nalazi u teškoćama, ali je sposoban, nakon reorganizacije i racionalizacije poslovanja, postići održivost i postati stabilan.«

U presudi Suda EU u predmetu C-305/89, Italy v. Commission u paragrafu 19. sud navodi da je »u cilju određivanja je li takva mjera po svojoj naravi državna potpora, potrebno uzeti u obzir bi li u sličnim okolnostima, privatni investitor čija je veličina usporediva sa tijelima koja vode javni sektor, mogao osigurati takav iznos kapitala.« Iz paragrafa 20. iste presude u bitnome proizlazi da se ponašanje investitora u državnom vlasništvu koji provodi ciljeve gospodarske politike, ne smije uspoređivati sa ponašanjem prosječnog investitora koji ulaže kapital s ciljem ostvarenja profita u relativno kratkom razdoblju, već se uspoređuje se ponašanjem privatnog poduzetnika ili grupe privatnih poduzetnika koji provode strukturnu politiku – neovisno je li riječ o općoj ili sektorskoj strukturnoj politici – koje će vjerojatno dovesti do profitabilnosti u dužem razdoblju.

U presudi Suda EU u predmetu C-482/99, French Republic v. Comission, u paragrafu 69. navedeno je »prema načelu jednakog tretiranja javnog i privatnog sektora, kapital koji država izravno ili neizravno daje na raspolaganje poduzetniku u uvjetima koji odgovaraju normalnim tržišnim uvjetima, ne smatra se državnom potporom.«

U točki 66. Odluke Europske komisije u predmetu NN 19/2006 – Germany WestLB AG – kapitalna ulaganja, navedeno je da se prilikom ulaganja u temeljni kapital ocjenjuje je li se država, prilikom ulaganja ponašala u skladu s načelom ulaganja po tržišnom principu. Ukoliko to ne bi bio slučaj, država bi dala prednost tom poduzetniku koji on ne bi dobio pod normalnim tržišnim uvjetima.

U konkretnom slučaju u provedbi mjera restrukturiranja Sunčanog Hvara d.d. putem pretvaranja potraživanja u temeljeni kapital i otpisa kamata, sudjelovao i privatni poduzetnik, Orco Property Group, koji je u vrijeme pretvaranja potraživanja u temeljnom kapitalu imao udjel od 55,55%, te drugi najveći imatelj udjela u temeljnom kapitalu HFP, koji je u vrijeme pretvaranja potraživanja, zajedno s udjelom DAB-a imao 31,78%, a pretvaranje potraživanja i otpis kamata izvršeni su istovremeno i pod istim uvjetima

III.3.2. Ostale pozajmice/zajmovi namijenjeni Sunčanom Hvara d.d.

Iz točke 4. postignutog dogovora od 4. ožujka 2011. proizlazi da će se u pogledu zajmova danih Sunčanom Hvaru d.d. primjenjivati pravilo pro rata dioničara i pravilo jednakosti u pogledu kamata na dane zajmove. U tom smislu, iz točke 4.3. Dogovora dioničara između HFP-a i Orco Property Group, potpisanog 4. ožujka 2011., proizlazi da će svi novi zajmovi koje će HFP i ORCO eventualno odobriti Sunčanom Hvaru d.d. imati jedinstvenu godišnju kamatu od 9,5% ukoliko zajmovi ne budu odobreni uz primjenu pravila pro rata, kamatna stopa može biti i viša.

U točki 4. postignutog dogovora dodatno su opisani zajmovi/pozajmice koji su u međuvremenu dodijeljeni Sunčanom Hvaru d.d.:

III.3.2.1. Od iznosa iskorištenog kredita od 59.088.740,00 kuna, potraživanje po dijelu glavnice u iznosu od 26.212.680,00 kn iz Ugovora o kratkoročnom kreditu, zaključenom između Orco Property Group i poduzetnika 15. srpnja 2010, pretvoreno je u temeljni kapital Sunčanog Hvara d.d., a na preostali dio glavnice u iznosu od 32.876.060,00 kn Orco Property Group obračunavat će kamatu od 9,5% godišnje o čemu će biti potpisan Aneks Ugovora. Naime, Orco Property Group odriče se kamata na cjelokupni iznos zajma od 59.088.740,00 kuna kako je opisano u točki III.3. obrazloženja ovog rješenja.

III.3.2.2. Iz točke 4.2. dogovora dioničara između Hrvatskog fonda za privatizaciju i Orco Property Group, potpisanog 4. ožujka 2011., nedvojbeno proizlazi da će HFP, osim pretvaranja potraživanja po danom zajmu u udjel u temeljnom kapitalu u iznosu od 15 milijuna kuna što je opisano u točki III.3. obrazloženja ovog rješenja, poduzetniku Sunčani Hvar d.d. dodijeliti i novi zajam u iznosu od 19,9 milijuna kuna, od kojih će pola zajma biti isplaćeno do 1. travnja 2011., dok će ostatak biti isplaćen do 1. svibnja 2011. Takav zajam sklopljen je između HFP-a i Sunčanog Hvara d.d. 24. ožujka 2011. s kamatnom stopom od 9,5%.

Naime, zajmovi dodijeljeni poduzetnicima od strane davatelja državne potpore, u konkretnom slučaju HFP se može smatrati davateljem državne potpore iz članka 2. stavka 1. ZDP-a, po povoljnijim uvjetima od tržišnih, nedvojbeno predstavljaju instrument dodjele državne potpore, kako to proizlazi iz članka 8. Pravilnika o obliku i sadržaju, te načinu prikupljanja podataka i vođenja evidencija državnih potpora (»Narodne novine«, broj 2/10).

Kod zajmova dodijeljenih pod povoljnijim uvjetima, državnu potporu predstavlja razlika između referentne stope i povoljnije kamatne stope po kojoj je zajam odobren. U određenim slučajevima, kada se zajmovi pod povoljnijim uvjetima dodjeljuju poduzetnicima u teškoćama, potporu može predstavljati i cjelokupni iznos zajma.

U suprotnom, ukoliko je zajam odobren najmanje u visini osnovne referentne stope uvećane za odgovarajuću maržu za rizik, sukladno kreditnom rejtingu i ponuđenim instrumentima osiguranja poduzetnika, nije riječ o državnoj potpori.

Osnovna referentna stopa, sukladno Odluci o objavljivanju pravila o utvrđivanju referentne i diskontne stope u trenutku odobravanja predmetnog zajma iznosila je 4,10%. Stopa od 4,10% uvećana za maržu za rizik u iznosu od 4,00%, iznosi 8,10% i predstavlja referentnu stopu za poduzetnika Sunčani Hvar d.d. U konkretnom slučaju, zajam HFP-a u iznosu od 19,9 milijuna kuna odobrena je uz kamatnu stopu od 9,5% i ta stopa, budući da je viša od 8,10% može se smatrati tržišnom stopom.

Naime, iako je razvidno da je Sunčani Hvar d.d. poduzetnik u teškoćama, odnosno njegov kreditni rejting prema Tabeli 4. označen je kao CCC, odnosno loš (poduzetnik u financijskim teškoćama) s obzirom na svoju dugotrajnu imovinu, odnosno velik broj nekretnina koje može ponuditi kao zalog, vjerojatno je da je njegova razina kreditnog osiguranja visoka. Radi osiguranja tražbine iz Ugovora o kratkoročnom zajmu od 24. ožujka 2011., Sunčani Hvar d.d. ponudio je niz instrumenata osiguranja. Iz članka 5. Ugovora o kratkoročnom zajmu proizlazi da se za osiguranje naplate Sunčani Hvar d.d. obvezuje predati HFP-u pet bianco potpisanih, ovjerenih i akceptiranih mjenica s klauzulom »bez protesta« i jednu zadužnicu ovjerenu kod javnog bilježnika, radi naplate tražbine zapljena računa Sunčanog Hvara d.d. koji se vode kod bilo koje zakonom ili drugim propisom ovlaštene financijske institucije te isplata novaca koji se nalazi na njegovom računu izravno na račun HFP-a. U slučaju nemogućnosti naplate na prethodno navedeni način HFP će se na temelju mjenica i zadužnica koje imaju snagu pravomoćnog rješenja i ovršne isprave, naplatiti iz drugih stvari i prava koja pripadaju Sunčanom Hvaru d.d. Također, Sunčani Hvar d.d. obvezao se uložiti sve napore kako bi, radi osiguranja tražbine iz Ugovora o kratkoročnom zajmu, omogućio naknadno upisivanje zaloga, odnosno prijenos prava vlasništva na nekretninama u svojem vlasništvu.

Tablica 4. REFERENTNE MARŽE ZA RIZIK

|  |  |  |  |
| --- | --- | --- | --- |
| Kreditni rejting | Razina kreditnog osiguranja | | |
| Visoka | Prosječna | Niska |
| Jak (AAA-A) | 60 | 75 | 100 |
| Dobar (BBB) | 75 | 100 | 220 |
| Zadovoljavajući (BB) | 100 | 220 | 400 |
| Slab (B) | 220 | 400 | 650 |
| Loš/Financijske teškoće (CCC i ispod) | 400 | 650 | 1000 |

Izvor: Odluka Vlade Republike Hrvatske o objavljivanju pravila o utvrđivanju referentne i diskontne stope (»Narodne novine«, broj 114/08) sadržanih u Priopćenju Komisije o reviziji načina određivanja referentnih i diskontnih stopa objavljenog u službenom listu Europske unije od 19. siječnja 2008., broj C14/02

Obrada: Agencija za zaštitu tržišnog natjecanja

U prilog tvrdnji o tržišnoj kamatnoj stopi u konkretnom slučaju ide i činjenica da će drugi dioničar, Orco Property Group, na preostali iznos potraživanja po zajmu od 59.088.740,00 kuna u iznosu od 32.876.060,00 kuna, sukladno Aneksu Ugovoru o kratkoročnom kreditu u ukupnom iznosu do 20 milijuna eura, obračunavati kamatnu stopu od 9,50% godišnje, odnosno jednaku onoj na zajam od HFP-a od 24. ožujka 2011.

IV. Odluka Vijeća za zaštitu tržišnog natjecanja

Vijeće za zaštitu tržišnog natjecanja (dalje: Vijeće), razmatralo je navedeni predmet na 86. sjednici, održanoj 13. listopada 2011., te je na temelju činjenica utvrđenih u postupku, donijelo odluku da sljedeće mjere financijskog restrukturiranja Sunčanog Hvara d.d. ne predstavljaju državnu potporu iz članka 3. stavka 1. ZDP-a:

– pretvaranje potraživanja u iznosu od 15.000.000,00 kn, od strane HFP-a prema Sunčanom Hvaru d.d. po Ugovoru o kratkoročnom kreditu broj 1-2009-k, sklopljenom 23. veljače 2009., između HFP-a i Sunčanog Hvara d.d. na iznos od 15.000.000,00 kn, u temeljni kapital Sunčanog Hvara d.d. te otpisa neplaćenih kamata na navedeno potraživanje u iznosu od 3.905.753,38 kn

– Ugovor o kratkoročnom zajmu, u iznosu od 19.900.000,00 kn, sklopljen između HFP-a i Sunčanog Hvara d.d., 24. ožujka 2011., po kamatnoj stopi od 9,5%.

Vijeće svoju odluku obrazlaže kako slijedi:

Prema članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku potpore, bez obzira na oblik državne potpore, u mjeri u kojoj to može utjecati a ispunjenje međunarodno preuzetih obveza Republike Hrvatske iz SSP-a.

Iz navedene odredbe proizlazi da moraju biti istodobno ispunjeni slijedeći uvjeti kako bi se neka mjera smatrala državnom potporom, kako slijedi:

– da je riječ o državnim sredstvima (neovisno o razini, odnosno je li riječ o središnjoj državi, jedinicama lokalne samouprave i sl.) koja predstavljaju stvarni i potencijalni rashod ili umanjeni prihod države,

– da je tim sredstvima poduzetniku dana prednost na tržištu, a riječ je o ekonomskoj prednosti koju korisnik potpore ne bi mogao ostvariti obavljanjem redovnog poslovanja,

– da je potpora selektivna jer utječe na ravnotežu između korisnika potpore i njegove konkurencije, na način da se dodjeljuje samo jednom ili nekim poduzetnicima ili sektorima te

– da ima utjecaj na ispunjenje međunarodno preuzetih obveza Republike Hrvatske iz SSP-a, odnosno ako poduzetnik zahvaljujući dodijeljenoj potpori jača svoj položaj na tržištu u odnosu na konkurente.

U konkretnom slučaju HFP-a se može smatrati davateljem državne potpore iz članka 2. stavka 1. ZDP-a. U postupku je nedvojbeno utvrđeno da je riječ o umanjenom prihodu države jer pretvaranje potraživanja po osnovi zajma i otpis kamata izvršio HFP koji je davatelj državne potpore.

Međutim, u konkretnom slučaju, osim HFP-a, svoje potraživanje prema Sunčanom Hvaru d.d. u temeljni kapital i otpis kamata izvršio je istovremeno Orco Property Group koji je privatni poduzetnik i koji se ne može smatrati davateljem državne potpore iz članka 2. stavka 1. ZDP-a.

Vijeće je stoga, uzevši u obzir citiranu pravnu stečevinu Europske unije iz točke III.3.1. obrazloženja ovog rješenja i činjenice utvrđene u točki III.3. i 3.1. obrazloženja ovog rješenja zaključilo da je u konkretnom slučaju ispunjen jedan od najvažnijih uvjeta načela tržišnog ulagatelja, test »uzajamne obveze« pri čemu ulaganje državnih sredstava mora biti provedeno u isto vrijeme i pod jednakim uvjetima kao i značajno ulaganje tržišnog ulagatelja/privatnog vlasnika sukladno njegovoj financijskoj snazi i položaju.

Slijedom navedenog, u slučaju kada se država ponaša kao privatni ulagatelj što proizlazi iz citirane pravne stečevine Europske unije i utvrđenih činjenica u postupku, poduzetnik ne stječe prednost na tržištu.

Naime, budući da su pretvaranje potraživanja po zajmovima i otpis kamata izvršili Orco Property Group i HFP čiji je pravni slijednik AUDIO, pod jednakim uvjetima te da su nakon izvršenog pretvaranja potraživanja po danim zajmovima u temeljni kapital vlasnički udjeli u temeljenom kapitalu Sunčanog Hvara d.d. ostali nepromijenjeni, poduzetniku Sunčani Hvar d.d. nije dana prednost na tržištu.

Davanje prednosti na tržištu korisniku državne potpore, kao jedan od elemenata koji moraju biti kumulativno ispunjeni da bi se neka mjera smatrala državnom potporom, u konkretnom slučaju nije ispunjen, te se pretvaranje potraživanja u temeljni kapital izvršeno od strane HFP-a u iznosu od 15.000.000,00 kn i otpis kamata u iznosu od 3.706.061,60 kn, ne smatraju se državnom potporom iz članka 3. stavka 1. ZDP-a. Budući da navedeni uvjet nije ispunjen, ostale uvjete iz članka 3. stavka 1. ZDP-a Vijeće nije niti razmatralo.

U odnosu na sredstva kredita iz Ugovora o kratkoročnom zajmu, u iznosu od 19.900.000,00 kn, sklopljenog između HFP-a i Sunčanog Hvara d.d., 24. ožujka 2011., po kamatnoj stopi od 9,5%, Vijeće je odlučilo da isti ne sadrži državnu potporu bez obzira na činjenicu da se Sunčani Hvar d.d. nalazi u financijskim teškoćama jer je sklopljen po kamatnoj stopi 9,5% koja je u vrijeme sklapanja navedenog Ugovora bila viša od referentne stope koja je iznosila 4,1%. Naime na osnovnu referentnu stopu koja je u trenutku sklapanja kredita iznosila 4,1%, dodaje se referentna marža za rizik od 4%, pa referentna stopa za poduzetnika iznosi 8,10%. U konkretnom slučaju kredit je sklopljen po višoj stopi u iznosu od 9,5% te stoga ne sadrži državnu potporu.

Članak 13. stavak 4. ZDP-a predviđa, u slučaju ako se utvrdi da prijedlog akta kojim se namjerava dodijeliti potpora ne odnosi na potporu u smislu ZDP-a, donošenje rješenja kojim se to utvrđuje.

Međutim, u konkretnom slučaju, akti koji predviđaju mjere financijskog restrukturiranja koje će provesti HFP, osim što ne predstavljaju državnu potporu iz članka 3. stavka 1. ZDP-a u međuvremenu su provedeni. Stoga nije moguće primijeniti članak 13. stavak 4. ZDP-a koji se odnosi na prijedloge akata.

Budući da su mjere financijskog restrukturiranja u konkretnom slučaju provedene i ne predstavljaju državnu potporu iz članka 3. stavka 1. ZDP-a, te da iz prethodno navedenog razloga ne postoji mogućnost primjene članka 13. stavka 4. ZDP-a, primjenom članka 7. ZDP-a i članka 41. stavka 2. ZUP-a, Agencija je na temelju odluke Vijeća odlučila kao u izreci ovog rješenja.

Ovim putem potrebno je skrenuti pozornost da je, bez obzira na mjere financijskog restrukturiranja (provedene putem pretvaranja potraživanja u temeljni kapital, otpisa kamata i novog zajma) za koje je ovim rješenjem utvrđeno da ne predstavljaju državnu potporu iz članka 3. stavka 1. ZDP-a, svako buduće ulaganje od strane davatelja državnih potpora iz članka 2. stavka 1. ZDP-a, potrebno prijaviti Agenciji na prethodno odobrenje. Podnošenje prijave Agenciji potrebno je iz razloga ukoliko bi naknadno bilo utvrđeno da takve mjere predstavljaju državnu potporu iz članka 3. stavka 1. ZDP-a, one bi predstavljale nezakonito dodijeljenu državnu potporu. Za nezakonito dodijeljene državne potpore Agencija nalaže povrat sukladno članku 14. stavku 1. ZDP-a, osim ako takve potpore nije moguće, uz postojanje opravdanog razloga i njihovu usklađenost sa propisima o državnim potporama naknadno odobriti.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranke može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/11-120/001
Urbroj: 580-03-11-17-5
Zagreb, 13. listopada 2011.

Predsjednica
Vijeća za zaštitu tržišnog natjecanja
mr. sc. Olgica Spevec, v. r.

Rješenje, NN 8/2012-186